1. sz. melléklet

**Budapest Főváros II. kerület névtelen közterületeinek listája**

Budapest Főváros II. kerületében található névtelen közterületeket két szempontból listáztuk. Az első oldalon az a négy közterület szerepel, melyek elnevezése mindenképpen szükséges, mivel olyan beépített belterületi ingatlanokkal érintkeznek, melyek más közterület felől nem házszámozhatóak. A mellékletben megtalálhatóak – az első oldalon felsorolt prioritási sorrendben – a négy névtelen közterület térképmásolatai.

Másrészt az összes többi, szám szerint 16 belterületi névtelen közterületet is számba vettük, azzal, a kiegészítéssel, hogy esetükben nem csatoljuk a térképmásolatokat, tekintve, hogy nincs szükség az elnevezésükre.

A négy elnevezendő közterület esetében az alábbi prioritási sorrend állítható fel:

1. Csatárka városrészben található a 15849/2 hrsz.-ú közterület, mely a Verecke lépcső 19-21. (15813/13 hrsz.) és a 23. szám között kiinduló közterület. Három ingatlan (15815/4, 15821/1 és 15821/2) kizárólag innen házszámozható. Jelenleg ezek az ingatlanok a Verecke út 80/B, 80/C és 80/D házszámot használják, holott a Verecke úttal semmiféle kapcsolatuk sincs, egyik telek sem érintkezik ezzel a közterülettel (korábban azonban valóban erre vezetett a Verecke út, ahogyan ezt az 1968-as kataszteri térkép is tanúsítja).
2. Remetekertvárosban találhatóak az 52072/1, 52048 és 52049, valamint 52005 hrsz.-ú közterület (ez utóbbinak csak egy kis része érintett), mely a Kerényi Frigyes utca és köz, valamint a Kisasszony utca között fekszik. Három ingatlan (52072/7, 52072/6 és 52072/3 hrsz.) csak ezzel a közterülettel érintkezik. (A Google Mapsen Véka utca van itt feltüntetve, de ilyen nevű közterület Pesthidegkút-Ófaluban található.)
3. Budaliget városrészben található az 55092/18 hrsz.-ú magánút, mely a Muflon utcából nyíló (korábbi Muflon u. 4. számú ingatlan felosztásával) L alakban a Gyöngyvér utca 73. szám (55091 hrsz.) mellett kivezető magánút. Jelenleg Muflon utca 4/A-tól 4/U-ig (55092/7-től /17-ig, illetve 55092/19-től /27-ig) beszámozott ingatlanok érintkeznek ezzel a magánúttal (17 ingatlan csak innen lenne házszámozható). Azonban ez a házszámozás nem megfelelő, mert így a Zerind vezér utcából kiinduló Muflon utcának két végződése is becsatlakozik a Gyöngyvér utcába. A magánút tulajdonosait lehetne felszólítani, hogy tegyenek javaslatot az elnevezésre, akár egy névlista küldésével is, mely egyfajta útmutatóként szolgálhatna számukra.
4. Budaliget városrészben található az 55464 hrsz.-ú közterület egy része, mely a Simon u. 29. számtól (55465 hrsz.) induló leágazás, földút. Öt ingatlan (55487, 55486/2, 55470, 55469 és 55466) kizárólag ezzel a közterülettel érintkezik. 1937-ben Pesthidegkút Képviselő-testülete ezt a közterületet Vereckei utcának nevezte el, majd 1964-ben Katáng utcára nevezte át a Fővárosi Tanács VB; a valóságban azonban soha nem éltek ezek a közterületnevek, ma sem szerepel a Fővárosi Közterületnév-jegyzékben (a XXII. kerületben van Katáng utca). Nemrég az 55487 hrsz.-ú telek (az érintett öt telek közül csak ezen található épület) tulajdonosa házszámozási kérelemmel fordult Budapest II. kerület házszámait nyilvántartó Budapest II. kerületi Polgármesteri Hivatal Épített Környezetért Felelős Igazgatóság Településképi Véleményezési és Kötelezési Osztályához, mely osztály kényszerű módon a Simon utca 19/C házszámot állapította meg, mivel a Simon utca a legközelebb eső közterület ehhez az ingatlanhoz.

Budapest Főváros II. kerület összes többi belterületi névtelen közterülete nem vezet olyan ingatlanhoz, melyeket más közterület felől ne lehetne házszámozni, így elnevezésük nem szükséges. Azonban az alábbi listában az első két névtelen közterület viszonylag frekventált helyen található, így – különösen az első pontban található névtelen közterület esetében – akár kerületünkhöz kötődő ismert személyről, épületről stb. lehetne elnevezni ezeket.

1. Vízivárosban található a 13584/1 és 13570/4 hrsz.-ú – egymásba nyíló – közterület, mely a Ganz utcai és a Királyfürdő utcai irodaházak közötti átjáró. Megjegyzendő, hogy a központi címregiszterről és a címkezelésről szóló 345/2014. (XII. 23.) Korm. rendelet melléklete a központi címregiszterben rögzíthető közterületjellegek esetében felsorolja a „korzó” közterületjelleget is, mely egyetlen egy budapesti közterületnévben nem jelent még meg.
2. Rózsadombon található a 12840/1 és 12859/6 hrsz.-ú – egymásba nyíló – közterület, mely a Bimbó útból (Erdélyi János tér és Rét utca közelében) ágazik ki. Két ingatlanhoz vezet ez a közterület, mindkettő a Bimbó út felől kapott házszámot: a 12861 hrsz.-ú ingatlan a Bimbó út 32/C (és egyben a Keleti Károly u. 33. – innen vannak bejelentkezve a lakók); a 12860/2 hrsz.-ú ingatlan a Bimbó út 32/D, mely egy 10 lakásos társasház, számos bejelentkezett lakóval (nekik se kell, hogy mindenképpen megváltozzon a lakcímük, mivel a Komlós Juci köz esetében is megmaradt két társasház Józsefhegyi utcai házszáma, mivel nem kaptak házszámot a Komlós Juci köz felől).
3. Adyligeten található az 50541 hrsz.-ú közterület, mely a Feketerigó u. 12/A és 14/B közötti benyíló köz. Nagykovácsi Tisza István-liget első felosztási térképén Gyöngyvirág lépcső a neve, ezt a közterület elnevezést 1962-ben törölte a Fővárosi Tanács VB.
4. Szintén Adyligeten található az 50552 hrsz.-ú közterület, mely a Feketerigó u. 28/A és 30/B közötti benyíló köz. Nagykovácsi Tisza István-liget első felosztási térképén Ibolya lépcső a neve, ezt a közterület elnevezést 1962-ben törölte a Fővárosi Tanács VB.
5. Budakeszierdő városrészben található a 11204/1 hrsz.-ú közterület, mely a Budakeszi utat a Szépjuhászné úttal összekötő lépcsősor. Kizárólag erdőterületen vezet keresztül. Amúgy a közterület – a kataszteri térkép tanúsága szerint – nem jól van leválasztva, mert nem a lépcsősor vonalán vezet végig.
6. Csatárka városrészben található a 15760/4 hrsz.-ú közterület, mely a Cseppkő és a Zöldkő utcát összekötő, parkosított közterület a Cseppkő u. 58. (15769/5 hrsz.) és 60-66. (15760/5 hrsz.) között.
7. Máriaremetén található az 51371 hrsz.-ú közterület, mely egy gyalogösvény az Ördögárok utca 186. (51374 hrsz.) és 188. (51370 hrsz.), valamint a Zsíroshegyi út 117. (51373 hrsz.) és 119-121. (51369 hrsz.) között.
8. Pálvölgyben található a 15745/3 hrsz.-ú közterület, mely a Zöldkő utca 2. (15745/2 hrsz.) és 14-18. (15755 hrsz.), valamint a Szikla utca 15. (15750/3 hrsz.) és 17-27. (15755 hrsz.) között húzódik.
9. Pesthidegkút-Ófaluban található az 59068 hrsz.-ú közterület, mely a Temető utca páratlan oldalának a végén – a Templom utca 74. (55619/1 hrsz.) telekkel szemben – kiágazó, a Véka utcával párhuzamosan haladó kis zsákutca.
10. Pesthidegkút-Ófaluban található az 54250/2 hrsz.-ú közterület, mely a Patakhegyi utca 83-85. (54250/1 hrsz.) és 87. (54250/3 hrsz.) mellett a Váry közbe vezet.
11. Pesthidegkút-Ófaluban találhatóak az 54349/58 és 55664/6 hrsz.-ú egybenyíló közterületek, melyek a Kisgazda utca 31. (5349/54 hrsz.), illetve 33. (54349/56 hrsz.) közt kiindulva – a Fenyőerdő utcán áthaladva – torkollanak be a Patakhegyi utcába a 41. (55663/5 hrsz.) és 43/A (55664/5 hrsz.) telkek között.
12. Pesthidegkút-Ófaluban található az 54322/4 hrsz.-ú közterület, mely a Zárda utca 1. (54323/3 hrsz.), illetve 2. (54321/1 hrsz.) között kiindulva éri el a Templom közt.
13. Remetekertvárosban található az 52750/4 hrsz.-ú közterület, mely a Kolozsvár utca 30. (52759/2 hrsz.), valamint 32. (52750/3 hrsz.) között indulva ér ki a Vadkörte utcába.
14. Széphalomban találhatóak az 52037 és 51856 hrsz.-ú közterületek, melyek a Kökény utca 27. (52039 hrsz.), illetve 29. (52035 hrsz.) és Táncsics Mihály utca 44. (51857 hrsz.), valamint 42. (51855 hrsz.) között torkollanak be a Szamos utcába. A Google Mapsen tévesen az Áchim András utca elejeként van feltüntetve.
15. Ugyancsak Széphalomban található az 52091/7 hrsz.-ú közterület, mely a Kerényi Frigyes közzel párhuzamosan a Pinceszer utca 10. (52091/9 hrsz.) és 14. (52091/5 hrsz.) között kiindulva éri el a Len utcát.
16. Törökvész városrészben található a 11843/4 hrsz.-ú közterület, mely a Csalán út elejétől indulva a Vöröstorony utca 10. (11853/3 hrsz.) és 12. (11843/5 hrsz.) közötti fekszik.







